Diari Oficial de la Generalitat Valenciana


Sumari del DOGV 2847, del 14-10-1996 (1996/839527)

DECRET 181/1996, de 2 d'octubre, del Govern Valencià, pel qual es regula el servei de caixa per entitats de crèdit en determinats serveis territorials.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/10/02/181/dof/vci/html**

### Dades del document

Número de DOGV
:   2847

Data del DOGV
:   14-10-1996

Secció del DOGV
:   DISPOSICIONS GENERALS

Número del document
:   1996/839527


Data del document
:   02-10-1996

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 181/1996, de 2 d'octubre, del Govern Valencià, pel qual es regula el servei de caixa per entitats de crèdit en determinats serveis territorials.   
L'article 8 del Reglament General de Recaptació estableix la possibilitat que el servei de caixa, als distints òrgans de recaptació, siga prestat per bancs, caixes d'estalvis i cooperatives de crèdit que determine la Conselleria d'Economia i Hisenda.  
L'article 78.2 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Govern Valencià, estableix que el règim d'autoritzacions per a la situació de fons i dels serveis de col·laboració que s'han de concertar amb les entitats intermediàries financeres es determinarà reglamentàriament.  
En l'actualitat, el volum d'ingressos gestionats pels serveis territorials d'algunes conselleries fa aconsellable que el servei de caixa siga prestat per entitats de crèdit.  
Per això, a proposta del conseller d'Economia i Hisenda i amb la deliberació prèvia del Govern Valencià, en la reunió del dia 2 d'octubre de 1996,  
DECRETE  
Article 1  
En aquells serveis territorials de les distintes conselleries, el volum d'ingressos gestionats de les quals així ho exigisca, podrà prestar el servei de caixa l'entitat de crèdit que designe la Conselleria d'Economia i Hisenda.  
El servei esmentat es prestarà per mitjà d'oficines obertes en locals del servei territorial corresponent.  
Article 2  
La conselleria que estime que en els seus serveis territorials haja de prestar-se el servei de caixa per mitjà d'entitat de crèdit, trametrà a la Conselleria d'Economia i Hisenda memòria justificativa dels aspectes següents:  
- Volum anual d'ingressos gestionats pel servei territorial, amb especificació de la quantitat que correspon a taxes, preus públics, sancions, etc., referit a l'últim exercici tancat.  
- Estimació anual del nombre de ciutadans que puguen fer ús del servei de caixa.  
- Benefici que reportarà als ciutadans la implantació del servei de caixa per mitjà d'entitat de crèdit.  
- Qualsevol altra circumstància rellevant que justifique la prestació del servei per entitat de crèdit.  
La Conselleria d'Economia i Hisenda, basant-se en els aspectes reflectits en la memòria, valorarà la necessitat de la prestació del servei de caixa per entitat de crèdit i, si escau, n'autoritzarà la implantació.  
Article 3  
La Conselleria d'Economia i Hisenda convocarà, amb subjecció al que disposa la Llei de Contractes de les Administracions Públiques, concurs entre les entitats de crèdit que tinguen la doble condició d'entitat col·laboradora i adjudicatària de comptes de la Generalitat Valenciana, per a la contractació del servei de caixa en els serveis territorials de les conselleries que prèviament hagen estat autoritzats.  
La pèrdua, per l'entitat de crèdit, de qualsevol de les dues condicions assenyalades en el paràgraf anterior, comportarà la pèrdua automàtica del contracte de prestació del servei de caixa.  
Article 4  
L'entitat de crèdit que resulte adjudicatària prestarà el servei de caixa en les condicions i amb les obligacions que es reflectisquen en el contracte.  
DISPOSICIó DEROGATòRIA  
És derogada l'Ordre de 21 de juliol de 1986, de la Conselleria d'Economia i Hisenda, per la qual es designaven entitats financeres per a fer-se càrrec dels ingressos tributaris que s'efectuen en els serveis territorials d'aquesta Conselleria.  
DISPOSICIó TRANSITòRIA  
Fins que no es resolga el concurs, que serà convocat per la Conselleria d'Economia i Hisenda, per a l'adjudicació del contracte de prestació del servei de caixa, en els serveis territorials de la Conselleria d'Economia i Hisenda continuaran prestant aquest servei les entitats de crèdit fixades en l'Ordre de 21 de juliol de 1986.  
DISPOSICIONS finals  
Primera  
La Conselleria d'Economia i Hisenda serà l'òrgan competent per a desplegar i executar el que preveu aquest decret.  
Amb caràcter supletori al que disposa aquest decret i al desplegament que, si escau, haurà de dictar la Conselleria d'Economia i Hisenda, es farà el que disposa el Reglament General de Recaptació.  
Segona  
Aquest decret entrarà en vigor el dia de la publicació en el Diari Oficial de la Generalitat Valenciana.  
València, 2 d'octubre de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI